《题李北岳先生诗集》
清代·贾田祖

十五才人江左出，吾郡三分已居一。斑斑古色擅宫王，六籍沈酣斗奇崛。

缪公淡宕如春云，暮年删订细诗律。郭家处士何崎嵚，《升天》已入卢仝室。

就中深厚推鱼川，昌黎玉局相差肩。不用钩章与棘句，雄神大力能回旋。

绵津于此特珍重，压倒吴会雄词源。美人岂不玉堂贡，耳官失职悲迍邅。

我生桑梓有恭敬，况乃泰华森真颠。当时太虚踞山斗，裁红晕碧徒便娟。

公之音声协《雅》《颂》，谓宜俎豆追四贤。谁云寂寞五百载，看摩坚垒摇先鞭。

济南文冢已崒嵂，苦欲质证无因缘。秋云木叶本奇绝，老宿再荷尚书怜。

鸿篇伟制尽登载，朗如日月县瑶编。鸡林宝贵万口诵，荆山玉剖珠腾渊。

淮海维扬古才薮，生天慧业公宜先。礼官论定百世祀，他时文苑其争传。

作者简介：（1714—1777）清江苏高邮人，字稻孙，号醴耕。诸生。好学，喜读《春秋左传》。有《稻孙集》。